b'\n_START_ARTICLE_\nPesnik\n_START_PARAGRAPH_\nPesnik ali poet je tisti, ki pi\xc5\xa1e pesmi oziroma poezijo. \xc5\xbde v najstarej\xc5\xa1ih spisih \xc4\x8dlove\xc5\xa1tva najdemo zapise z versko, modroslovno, estetsko, pravosodno, moralno, politi\xc4\x8dno ali zgodovinsko vsebino, ki je zapisana v obliki pesmi. Sem spadajo svete knjige Indijcev - Vede in Upani\xc5\xa1ade ter tudi na\xc5\xa1e Sveto pismo vsebuje mnoge pesni\xc5\xa1ke oblike. Prvi pesniki so bili pravzaprav sve\xc4\x8deniki, misleci in preroki, ki so se izra\xc5\xbeali na svojski, vendar svoji okolici dobro razumljiv na\xc4\x8din. Tudi stari gr\xc5\xa1ki, rimski in arabski modreci so znali v vezani besedi - pesmi, izra\xc5\xbeati globoke misli svojega \xc4\x8dasa. Iz poezije so se razvile povesti in drame in vse lepe knji\xc5\xbeevnosti.\n_START_SECTION_\nPesnik je posve\xc4\x8den \xc4\x8dlovek\n_START_PARAGRAPH_\nPesnik je lahko samo tisti \xc4\x8dlovek, ki ima za pesnjenje talent - naravni dar, da dojame za \xc4\x8dlove\xc5\xa1ke pojme presegajo\xc4\x8dega, neskon\xc4\x8dnega boga ali pojem ideje, simbol neznanih skrivnosti, pojem domovine, pojem naroda ali idealne \xc5\xbeene. Pesnik slu\xc5\xbei idealu, brez njega ni poezije. Ideal re\xc5\xa1uje pesnika pred \xc2\xbbpovsakdanjenjem\xc2\xab, ka\xc5\xbee mu zvezde nad blatnimi cestami vsakdanjega \xc5\xbeivljenja, napaja ga s tola\xc5\xbeilom lepote in misli. Pesnik ga i\xc5\xa1\xc4\x8de s \xc4\x8dustvi, izra\xc5\xbea ga z besedami, ki se dotikajo na\xc5\xa1ih src kakor \xc4\x8dudovita glasba. Govori nam misli, ki \xc5\xbeive z nami in v nas, zato so veliki pesniki v vseh \xc4\x8dasih, bili in so glasniki novih nazorov, novih verovanj, oznanjevalci velikih du\xc5\xa1evnih revolucij. Pesnik nikoli ne nagovarja \xc2\xbbvseh povprek\xc2\xab, pa\xc4\x8d pa izbrance po duhu, zato je mnogim tudi te\xc5\xbeko razumljiv.'